A súlyosan veszélyeztetett keskenyszájú orrszarvú (Diceros bicornis) vadon élő példányainak növekvő száma azt jelzi, hogy eredményesek az orvvadászat miatt a kihalás szélére került faj megóvását célzó erőfeszítések.
A 2012 és 2018 közötti időszakban évente 2,5 százalékkal, vagyis 4845-ről nagyjából 5630-ra nőtt a keskenyszájú orrszarvúk száma a vadonban – olvasható a The Guardian című brit lap internetes kiadásában.
Keskenyszájú orrszarvú Fotó: iucnredlist.org
„Nem szabad azonban elégedetten hátradőlnünk, mivel az orvvadászat és az illegális vadkereskedelem továbbra is fenyegetést jelentenek” – hangsúlyozta Grethel Aguilar, a Természetvédelmi Világszövetség (IUCN) elnöke, alapvető fontosságúnak nevezve a vadorzók ellen bevezetett intézkedések és a populációk intenzív, proaktív kezelésének folytatását.
A svájci székhelyű zöldszervezet csütörtökön hozta nyilvánosságra a fenyegetett fajokat felvonultató vörös listájának frissített változatát.
A szélesszájú orrszarvú (Ceratotherium simum), amely keskenyszájú társainál jóval nagyobb számban fordul elő Afrikában, megőrizte helyét a mérsékelten fenyegetett fajok között. Egyik alfajának, a déli szélesszájú orrszarvúnak a populációja 15 százalékkal csökkent 2012 és 2017 között, nagyjából 21 ezerről 18 ezer egyedre. A hanyatlás oka, hogy a keskenyszájú rinocéroszoknál jóval nagyobb és ezáltal vonzóbb tülökkel rendelkező szélesszájú orrszarvúk nagy számban esnek áldozatául a vadorzóknak a Kruger Nemzeti Parkban.
Johan Marais (j) és Zoe Glyphis, dél-afrikai állatorvosok elefántbőrrel fedik le Wasinda, a hároméves szélesszájú orrszarvú (Ceratotherium simum) kitisztított sebeit egy magántulajdonú állatparkban, a Szabadállam (Free State) tartománybeli Clocolan közelében 2017. szeptember 19-én. A hím állat, akinek a neve zulu nyelven túlélőt jelent, orvvadászok támadásának esett áldozatul két nappal korábban. Wasinda mindkét tülkét lefűrészelték, és kétszer fejbe lőtték 375-ös kaliberű töltényekkel, aminek következtében valószínűleg elvesztette a látását Fotó: MTI/EPA/Kim Ludbrook
Fotó: MTI/EPA/Kim Ludbrook
A másik alfaj, az északi szélesszájú orrszarvú a súlyosan veszélyeztetett állatok közé tartozik, a vadonban valószínűleg már kihalt.
Az elmúlt években ugyanakkor összességében csökkent az afrikai rinocéroszok orvvadászata. A 2015-ös tetőzés óta, amikor nap mint nap átlagosan 3,7 orrszarvúval végeztek a vadorzók, minden évben csökkent az elejtett állatok száma.
A 2019-es évre vonatkozó előzetes adatok szerint
az orvvadászat szintje tovább süllyedt a gyakorlat hátterében álló bűnszervezetekkel szembeni szigorúbb fellépésnek hála.
Az IUCN vörös listáján jelenleg 116 177 faj szerepel, közülük több mint 31 ezret fenyeget a kihalás veszélye.
Gyűrűsfarkú makik születtek a debreceni állatkertben (képgalériával) Mindhárom gólyafióka kikelt a Gemenci-erdőben A terepmotorosoktól féltik a székelyföldi Békás-szoros–Nagyhagymás Nemzeti Parkot Lehet-e a természeti értékeket megőrizve eredményesen gazdálkodni? (videó) „A városban élő emberek földönkívüliekké váltak” – Kiállás az amazonasi őslakosok mellett (képgalériával)
Meseszép hazai fasorok A becses kis darabok új formában szolgálhatják tovább nyurga tulajdonosaikat Rekordot jelentő, csaknem 1300 kilométert tett már meg egy tigris Indiában A német gazdák nem bírnak a 18 éve elszabadult nandukkal Több állatfajnak is bizonytalan a jövője a bozóttüzek miatt az „ausztráliai Galápagos-szigeteken”